Temeljem članka 34. Zakona o fiskalnoj odgovornosti (NN broj 111/18, 83/23), članka 7. Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila (NN broj 95/19), Pravilnika o načinu korištenja vlastitih prihoda proračunskih korisnika Općine Starigrad (KLASA: 401-01/20-01/15, URBROJ: 2198/09-2-20-1), te Statuta Dječjeg vrtića Osmjeh (KLASA: 601-03/22-1/4, URBROJ: 2198-9-5-22-6), Upravno vijeće Dječjeg vrtića Osmjeh Starigrad na 30. sjednici održanoj 6.3. 2025. godine, donijelo je

**PRAVILNIK O OSTVARIVANJU**

**I NAČINU KORIŠTENJA VLASTITIH PRIHODA**

**OSTVARENIH OD OBAVLJANJA DJELATNOSTI**

**I. OPĆE ODREDBE**

**Članak 1.**

Ovim Pravilnikom uređuju se vrste prihoda Dječjeg vrtića Osmjeh Starigrad, kao proračunskog korisnika (u daljnjem tekstu: Vrtić) ostvarenih na tržištu od obavljanja registrirane djelatnosti, mjerila i način korištenja vlastitih i namjenskih prihoda, te drugih pitanja vezanih za korištenje posebnih prihoda.

**II. VRSTE PRIHODA**

**Vlastiti prihodi**

**Članak 2.**

Vlastite prihode kao izvor financiranja čine prihodi koje Vrtić ostvaruje obavljanjem poslova na tržištu i u tržišnim uvjetima.

Vlastiti prihodi ostvaruju se pružanjem sljedećih usluga:

– njege, zaštite, odgoja i obrazovanja djece predškolske dobi.

**Prihodi za posebne namjene**

**Članak 3.**

Ovaj izvor financiranja čine prihodi čije su korištenje i namjena utvrđeni posebnim propisima, a koje Vrtić ostvaruje obavljanjem poslova iz svoje osnovne djelatnosti, na temelju posebnog propisa kojim je utvrđena namjena za koju se prikupljeni prihodi imaju utrošiti.

**Ostali prihodi za posebne namjene**

**Članak 4.**

Zakonom o proračunu određeno je da su namjenski prihodi i primici donacije, prihodi za posebne namjene, prihodi od prodaje ili zamjene imovine te naknade s osnove osiguranja.

**Pomoći**

**Članak 5.**

Odredbe ovoga Pravilnika odnose se i na sredstva pomoći koje Vrtić ostvari od inozemnih vlada i od međunarodnih organizacija te institucija i tijela EU.

**Opći prihodi i primici**

**Članak 6.**

Odredbe ovoga Pravilnika odnose se i na sredstva proračuna.

Opći prihodi i primici – u izvor financiranja opći prihodi i primici Vrtić uključuje prihode koje ostvari iz proračuna osnivača, a koji se planiraju u okviru podskupine Prihodi iz proračuna za financiranje redovne djelatnosti proračunskog korisnika.

Za prihode iz izvora opći prihodi i primici namjena korištenja i rashodi utvrđuju se planom proračuna.

**Članak 7.**

Vlastiti prihodi koje planira ostvariti Vrtić dio su proračuna tekuće godine osnivača Općina Starigrad (u daljnjem tekstu: Općina) te za iduće srednjoročno razdoblje i kao takvi planiraju se u financijskom planu Vrtića.

U financijskom planu Vrtića planiraju se i rashodi koji će se financirati iz vlastitih prihoda.

**III. KORIŠTENJE PRIHODA**

**Članak 8.**

Vlastiti prihodi i namjena trošenja planiraju se u financijskom planu Vrtića i proračunu Općine po izvorima, programima i aktivnostima.

Vlastiti prihodi ostvareni obavljanjem osnovne i ostalih djelatnosti, donacije, pomoći i prihodi po posebnim propisima uplaćuju se na račun Vrtića.

Vrtić kao proračunski korisnik može koristiti vlastite prihode poštujući sljedeća pravila:

- ako su vlastiti prihodi naplaćeni u iznosu manjem nego što je planirano, mogu se preuzeti i plaćati obveze samo u visini stvarno uplaćenih prihoda, odnosno raspoloživih sredstava, sve u skladu sa Zakonom o proračunu

- ako su vlastiti prihodi naplaćeni u višem iznosu nego što je planirano, mogu se preuzeti i plaćati obveze iznad iznosa utvrđenih u proračunu, za naknadno utvrđene aktivnosti i/ili programe, a do visine uplaćenih sredstava

- naplaćeni vlastiti prihodi koji nisu iskorišteni u prethodnoj godini prenose se u proračun za tekuću proračunsku godinu.

Vrtić kao proračunski korisnik, može koristiti namjenske prihode i primitke i pomoći, donacije, prihode za posebne namjene, prihode od prodaje ili zamjene imovine, naknade s naslova osiguranja poštujući slijedeća pravila:

- ako su prihodi za posebne namjene u proračun uplaćeni u nižem iznosu nego što je planirano, mogu se preuzeti i plaćati obveze samo u visini stvarno uplaćenih, odnosno raspoloživih sredstava

- uplaćene, a manje planirane pomoći, donacije i prihode za posebne namjene mogu se izvršavati iznad iznosa utvrđenih u proračunu, a do visine uplaćenih sredstava

**Članak 9.**

Vrtić može ostvarivati namjenske prihode od donacija fizičkih osoba, neprofitnih organizacija, trgovačkih društava i od ostalih subjekata izvan općeg proračuna za koje ugovorom nije utvrđena njihova namjena.

Prihodi od donacija i drugi namjenski prihodi raspoređuju se i koriste isključivo na način i za namjenu koji je određen od donatora ili drugog izvora prihoda.

Donacije i pomoći za koje nije utvrđena namjena korištenja mogu se koristiti prema utvrđenim aktivnostima i projektima do visine uplaćenih sredstava.

Za iznos nenamjenski utrošenih sredstava pomoći i donacija čije povrate zahtijeva uplatitelj Vrtića umanjit će se proračunska sredstva u godini u kojoj mora vratiti primljena sredstva.

Vrtić ne može dati donaciju drugom proračunskom korisniku.

**Članak 10.**

Vlastiti prihodi koriste se na način i prema prioritetima kako slijedi za sljedeće namjene:

- vlastiti prihodi od uplata roditelja za sufinanciranje cijene usluge dječjeg vrtića koristit će se za stručno usavršavanje djelatnika koji sudjeluju u provođenju programa dječjeg vrtića te za podmirenje rashoda nastalih realizacijom tih programa, za materijalne i financijske rashode redovnog poslovanja ustanove, te za rashode za nabavu i održavanje nefinancijske imovine

- vlastiti prihodi od zakupa i iznajmljivanja imovine te pružanja drugih usluga koristit će se za podmirenje rashoda nastalih realizacijom programa i aktivnosti temeljem kojih su vlastiti prihodi ostvareni, za materijalne i financijske rashode redovnog poslovanja ustanove, te za rashode za nabavu i održavanje nefinancijske imovine

- vlastiti prihodi od donacija prvenstveno se koriste u svrhe i na način predviđen Ugovorom o donaciji

**IV. PRAĆENJE VLASTITIH PRIHODA I IZVJEŠTAVANJE**

**Članak 11.**

Ravnatelj je odgovoran za naplatu vlastitih prihoda i prihoda za posebne namjene te za izvršavanje rashoda i izdataka u skladu s namjenama i dinamikom ostvarivanja proračunskih prihoda.

**Članak 12.**

Vrtić je u obvezi dostavljati propisane financijske izvještaje s bilješkama upravnom odjelu nadležnom za financije i proračun Općine do isteka roka za predaju izvještaja nadležnoj instituciji.

**V. PRIJELAZNE I ZAVRŠNE ODREDBE**

**Članak 13.**

Ovaj Pravilnik stupa na snagu danom donošenja, a objavit će se na oglasnoj ploči i mrežnim

stranicama Vrtića.

KLASA: 400-01/25-01/1

URBROJ: 2198-9-5-25-1

U Starigradu, 06. ožujka 2025. godine

PREDSJEDNICA UPRAVNOG VIJEĆA

Anita Milovac Trošelj